Hjertebanken, hovedpine og søvnløse nætter. På arbejdspladser rundt om i landet går stribevis af danskere ned med stress og er sygemeldte i uger og måneder. Den historie hører vi ofte. Men folk uden job er langt hårdere ramt af stress end dem, der tjener deres penge selv.

Det fremgår af Den Nationale Sundhedsprofil 2017, der med svar fra 180.000 danskere er det officielle Danmarks bedste bud på, hvordan befolkningen har det. Samlet set lever hver fjerde dansker med et højt stressniveau i hverdagen, men det dækker over store forskelle. Mens det gælder for 19 procent – eller cirka hver femte – af de beskæftigede, så er hele 47 procent af de arbejdsløse ramt.

Næsten hver anden dansker uden job har altså et højt stressniveau. Det er en markant stigning på godt 7 procentpoint siden 2013, hvor andelen var 40 procent.